KINNITATUD
Kaitseväe juhataja 21.02.2025
käskkirjaga nr 325

ISIKLIKU SÕIDUAUTO TEENISTUSSÕITUDEKS KASUTAMISE KULUDE HÜVITISE MAKSMISE KORD KAITSEVÄES

1.	Käesolev kord reguleerib Kaitseväe ametnike ja töötajate (edaspidi koos teenistujad) isiklikus kasutuses oleva sõiduauto kasutamise kulude hüvitamist teenistusülesannete täitmisel (v.a ametilähetused). 

2.	Isikliku sõiduautona käsitletakse teenistuja kasutuses olevat M1 ja M1G kategooria sõiduautot või puudega teenistuja kasutuses olevat igasugust liiklusseaduse järgset mootorsõidukit, mis ei ole tööandja omanduses ega valduses.

3.	Isiklikku sõiduautot võib teenistussõitudeks kasutada ainult põhjendatud juhul, kui Kaitseväe majandussõiduki kasutamine ei ole võimalik. Teenistussõiduks ei loeta isikliku sõiduauto kasutamist igapäevaseks liikumiseks töö- ja elukoha vahel. 

4.	Kaitseväes makstakse isikliku sõiduauto teenistusülesannete täitmiseks hüvitist 0,30 eurot  kilomeetri kohta, kuid mitte rohkem kui 335 eurot kalendrikuus ühe isiku kohta.

5.	Isikliku sõiduauto kasutamisvajadusel teenistussõitudeks on teenistuja kohustatud eelnevalt esitama Riigitöötaja Iseteenindusportaalis (RTIP) põhjendatud taotluse isikliku sõiduauto kulude hüvitamiseks. Taotlusel peavad olema märgitud järgmised andmed:

5.1	sõiduauto riiklik registreerimisnumber;
5.2	sõidu eesmärk;
5.3	sõidu kuupäev või periood, mille jooksul tehtud sõitude eest hüvitist taotletakse;
5.4	soovitud hüvitise suurus ajaperioodi ja läbisõidu kilomeetri eest;
5.5	põhjendus, miks soovitakse kasutada isiklikku sõiduautot ning ei kasutata Kaitseväe kasutuses olevaid majandussõidukeid.

6.	Punktis 5 nimetatud taotlusele tuleb lisada sõiduki kasutamise õigust tõendav sõiduki registreerimistunnistuse skaneeritud koopia, kui isik on sellele kantud omaniku või kasutajana, või sõiduki registreerimistunnistuse skaneeritud koopia ja volikiri, või kasutusleping, kui kasutusõigus ei selgu registreerimistunnistuselt. Korduvtaotluse esitamisel ei ole vaja uuesti esitada sõiduki kasutamise õigust tõendava dokumendi skaneeritud koopiat, kui andmed on jäänud samaks. Sõiduki kasutusõigust tõendaval dokumendil olevad kolmandate isikute isikuandmed tuleb enne taotluse esitamist katta või lisada manusega taotlusele nende kirjalik nõusolek andmete töötlemiseks.

7.	Hüvitise taotleja esitab taotluse vahetule ülemale kooskõlastamiseks, kes veendub taotluse põhjendatuses. Seejärel kooskõlastab taotluse valdkonna finantsist, kes märgib kulukonto, kuluüksuse (CC), ressursi/kulukoha (IO), projekti (WBS). Eelarvevahendite olemasolul kinnitab taotluse Kaitseväe kuluvaldkonna „siselähetused“ ostujuht.

8.	Hüvitise taotleja peab isikliku sõiduautoga tehtud teenistussõitude kohta arvestust ja esitab RTIP-i keskkonnas isikliku sõiduauto kulude aruande hiljemalt aruandeperioodile (üks kalendrikuu) järgneva kuu viiendaks tööpäevaks. Aruande kooskõlastab valdkonna finantsist ja kinnitab Kaitseväe kuluvaldkonna „siselähetused“ ostujuht. Kinnitatud aruande kontrollib Riigi Tugiteenuste Keskuse raamatupidaja. Väljamakse teostatakse Riigi Tugiteenuste Keskuse poolt korrektselt vormistatud aruande alusel ning hüvitis kantakse teenistuja pangaarvele.

9.	Erandina otsustab Kaitseväe juhataja isiklikus kasutuses oleva sõiduauto kasutamise kulude hüvitamise kuni 500 euro ulatuses ühes kalendrikuus teenistujale, kelle ametikohast tulenevalt on vajadus igakuiselt kasutada sõidukit töö-, ameti- või teenistusülesanneteks. Otsus hüvitise maksmiseks vormistatakse Kaitseväe juhataja käskkirjaga. Aruanne esitatakse vastavalt punktis 8 sätestatule.

10.	Teenistusliku vajaduse äralangemisel ja/või käesoleva korra mittenõuetekohasel täitmisel teenistujale hüvitist ei maksta. Väljamakstud hüvitist on Kaitseväel õigus nõuda teenistujalt tagasi, kui selgub, et hüvitis on saadud ebaõigete või valeandmete esitamise tõttu.